Un cop arribats a Antananarivo varen ser rebuts per la reina Ranavalona, Ida inclosa, i uns dies més tard fins i tot va arribar a tocar el piano davant la seva presència. Però en realitat, el que s'estava gestant era un cop d'estat, afavorit pel propi Lambert, per Jean Laborde, un francès que vivia a la cort malgaix des de feia anys i pel príncep Rakoto, l'únic fill de la reina. Aquest havia escrit una carta dirigida al rei francès Napoleó III, que li fou presentada per Lambert, demanant ajut per desbancar la seva mare i posar fi a tots els patiments de la població. Però el govern francès va decidir no intervenir-hi, ho faria anys més tard, donat que els seus esforços en aquell moment estaven dirigits al conflicte de Crimea, on lluitaven conjuntament francesos i anglesos contra els russos.